ПОСТАНОВЛЕНИЕ № 138 на МС от 2.06.2014 г. за създаване на Национален съвет по демографска политика към Министерския съвет

 Обн., ДВ, бр. 48 от 10.06.2014 г., в сила от 10.06.2014 г.
 МИНИСТЕРСКИЯТ СЪВЕТ
 ПОСТАНОВИ:
 Чл. 1. Създава Национален съвет по демографска политика към Министерския съвет, наричан по-нататък "Националния съвет".
 Чл. 2. Националният съвет е консултативен орган за осъществяване на сътрудничество и координация между държавните органи и институции, органите на местното самоуправление и неправителствени организации, регистрирани в обществена полза, при разработването, планирането, програмирането, идентифицирането на ресурсното осигуряване, наблюдението и оценката на изпълнението на държавната интегрирана хоризонтална междусекторна демографска политика, наричана по-нататък "демографска политика".
  Чл. 3. Националният съвет осъществява своята дейност за постигане на следните дългосрочни национални цели за балансирано демографско развитие:

 1. забавяне на темповете на намаляване на броя на населението с тенденция за стабилизирането му в дългосрочен план и осигуряване на високо качество на човешкия капитал, включващ хората с тяхното здравословно състояние, образованост, квалификация, способности и умения;

 2. адаптиране на социалните системи и секторни политики към застаряването на населението и на работната сила с цел смекчаване на негативното въздействие на демографските промени върху стабилността на публичните финанси и социалните системи, включително пазара на труда; социалното подпомагане, закрила и дългосрочни грижи; пенсионно-осигурителната система; системата на здравеопазването; системата на образованието и др.
  Чл. 4. (1) Националният съвет осъществява своята дейност въз основа на годишна работна програма, в която се определят приоритетите и задачите за следващата година в съответствие с целите по чл. 3 и произтичащи от действащото законодателство и от приети документи в областта на демографското развитие.

 (2) Годишната работна програма се приема от Националния съвет не по-късно от 31 декември на предходната година.
  Чл. 5. Националният съвет приема и представя пред Министерския съвет годишен отчет за дейността си в срок до 31 март на следващата година.
 Чл. 6. Националният съвет:

 1. обсъжда, дава становища и одобрява проектите на годишните отчети и на годишните планове за мониторинг на изпълнението на Актуализираната Национална стратегия за демографско развитие на населението (2012 – 2030 г.), наричана по-нататък "демографска стратегия", преди внасянето им за приемане от Министерския съвет;

 2. обсъжда, дава становища и одобрява проектите на двугодишните доклади за степента на отразяване на Националната концепция за насърчаване на активния живот на възрастните хора (2012 – 2030 г.) в секторните политики преди внасянето им за приемане от Министерския съвет;

 3. обсъжда, дава становища и препоръки по законопроекти и по проекти на други актове с въздействие върху демографското развитие и развитието на качеството на човешкия капитал, заложени в годишните планове за мониторинг на изпълнението на демографската стратегия;

 4. обсъжда, дава становища и препоръки за развитие на демографската политика на базата на официални резултати от социологически и други интердисциплинарни проучвания, отнасящи се до различни процеси или аспекти на демографското развитие;

 5. обсъжда, дава становища и препоръки по проекти на регионални и областни стратегии и/или планове за демографско развитие за преодоляване на демографските дисбаланси, които могат да бъдат и част от регионални и областни стратегии и/или планове за развитие;

 6. обсъжда, дава становища и препоръки и взема решения и по други въпроси, свързани с провеждането и развитието на демографската политика.
 Чл. 7. (1) Националният съвет се състои от председател и членове.

 (2) Председател на Националния съвет е министърът на труда и социалната политика.

 (3) В състава на Националния съвет като членове се включват:

 1. по един заместник-министър на: труда и социалната политика, правосъдието, вътрешните работи, външните работи, финансите, отбраната, икономиката и енергетиката, земеделието и храните, регионалното развитие, транспорта, информационните технологии и съобщенията, околната среда и водите, здравеопазването, образованието и науката, културата, младежта и спорта; 

2. изпълнителните директори на: Агенцията по заетостта, Агенцията за социално подпомагане, Агенцията за хората с увреждания, Изпълнителна агенция "Главна инспекция по труда" или съответно овластените от тях лица, както и председателите на: Държавната агенция за закрила на детето, Държавната агенция за българите в чужбина, Държавната агенция за бежанците или съответно овластените от тях лица;

 3. управителите на: Националния осигурителен институт и Националната здравноосигурителна каса или съответно овластените от тях лица, както и председателят на Националния статистически институт или овластено от него лице; 

4. по един представител на представителните организации на национално равнище на работниците/служителите и на работодателите;

 5. изпълнителният директор или упълномощено от него лице на Националното сдружение на общините в Република България;

 6. председателят или упълномощено от него лице на Българския Червен кръст.
 Чл. 8. (1) Председателят на Националния съвет:

 1. ръководи и координира дейността на Националния съвет;

 2. разпределя отговорностите по администрирането на работата на Националния съвет; 

3. внася за разглеждане в Министерския съвет годишния отчет на Националния съвет;

 4. отправя покани за участие в работата на Националния съвет на представители на държавни органи, БАН, научни институти, висши училища, органи на местното самоуправление, включително регионални и областни съвети за развитие, неправителствени организации, регистрирани в обществена полза, други организации или граждани, невключени в състава му, имащи отношение към неговата дейност, в качеството им на наблюдатели;

 5. изпълнява и други функции във връзка с работата на Националния съвет. 

(2) При отсъствие на председателя неговите функции се изпълняват от овластен от него член на Националния съвет.
 Чл. 9. (1) Членовете на Националния съвет:

 1. участват в заседанията на Националния съвет, обсъждат и/или внасят за обсъждане въпроси, свързани с предмета на неговата дейност;

 2. осигуряват на Националния съвет необходимата за дейността му информация и оказват съдействие по конкретни въпроси от своята компетентност.

 (2) При отсъствие на член на Националния съвет в заседанията може да участва писмено упълномощен от него заместник. 

(3) Промяна в поименния състав на Националния съвет се осъществява въз основа на писмено уведомление от съответния ръководител до председателя на Националния съвет.
 Чл. 10. (1) Секретарят на Националния съвет:

 1. организира подготовката и модерира заседанията на Националния съвет;

 2. осъществява оперативната координация на работата на Националния съвет;

 3. организира съхраняването на документацията и архива за работата на Националния съвет;

 4. осъществява и други функции във връзка с организацията на работата на Националния съвет, възложени му от председателя на Националния съвет.

 (2) Секретарят на Националния съвет е ръководен държавен служител в дирекция "Жизнен стандарт, демографско развитие, политики и стратегии" на Министерството на труда и социалната политика. Секретарят ръководи дейността на Секретариата на Националния съвет.
 Чл. 11. (1) Секретариатът на Националния съвет:

 1. организира работата на тематични работни групи, създавани от Националния съвет;

 2. организира ежегодното планиране, отчитане и осъществяване на мониторинга по изпълнение на демографската политика и докладва на Националния съвет за напредъка;

 3. участва в подготовката на всички материали, свързани с изпълнението на демографската политика, за обществено обсъждане, междуведомствено съгласуване, внасяне за разглеждане и приемане от Министерския съвет;

 4. поддържа и актуализира Система от показатели и индикатори за мониторинг на изпълнението на демографските стратегически документи;

 5. осигурява публикуването на интернет страницата на Министерството на труда и социалната политика на текуща информация за работата на Националния съвет; 

6. осъществява и други функции, свързани с организацията на работата на Националния съвет, възложени му от председателя на Националния съвет. 

(2) Секретариатът на Националния съвет е звено в дирекция "Жизнен стандарт, демографско развитие, политики и стратегии" на Министерството на труда и социалната политика.
 Чл. 12. (1) Националният съвет се свиква на заседание най-малко веднъж на три месеца от председателя или по искане най-малко на една трета от членовете му.

 (2) Предложението за дневен ред и материалите за заседанията се изпращат на членовете на Националния съвет най-малко 7 работни дни преди датата на заседанието. Мотивирани предложения за промени в дневния ред може да внася всеки член на Националния съвет най-късно до 3 работни дни преди заседанието. Дневният ред се приема от Националния съвет на съответното заседание.

 (3) Заседанията на Националния съвет са редовни, ако на тях присъстват повече от половината от членовете му. 

(4) Решенията се вземат с явно гласуване и с мнозинство повече от половината от присъстващите членове.

 (5) За разглежданите на заседанието на Националния съвет въпроси се изготвя протокол, който се подписва от председателя. Взетите решения се отразяват в протокола и към него се прилагат материалите, разгледани на заседанието. Копия от протокола се изпращат на членовете в 10-дневен срок.

 (6) Членовете на Националния съвет потвърждават участието си в заседание пред секретариата не по-късно от 3 работни дни преди провеждането му.

 (7) В случай че поради обективни обстоятелства членове не могат да вземат участие в заседание на Националния съвет, те могат да изпратят писмени становища по въпросите, включени в дневния ред. Председателят на съвета представя получените от тях писмени становища.
 ПРЕХОДНИ И ЗАКЛЮЧИТЕЛНИ РАЗПОРЕДБИ

  § 1. В срок до три месеца след влизането в сила на постановлението Националният съвет приема годишна работна програма за 2014 г.
 § 2. Постановлението се приема на основание на чл. 22а, ал. 1 от Закона за администрацията.
  § 3. Постановлението влиза в сила от деня на обнародването му в "Държавен вестник".